钦定古今图书集成/方舆汇编/职方典/第1504卷 > 《游浚泉亭记》刘维
## 钦定古今图书集成/方舆汇编/职方典/第1504卷 > 《游浚泉亭记》刘维

万历八年庚辰夏四月，余以使事至武定。越一月，为
首夏之闰六日甲辰，门人孙起谟、袁焕、石元龙自永
昌来见访，携之游狮山。是日，出郭登山及寺，酬酢杯
酌，具见晴景。移时登观音阁，忽阴云且作，雷雨，双虹
见于阁外，气色明朗，酬以清醑，彩桥高驾，逼于寰宇，
山前之奇观也。既霁，更上绝顶，周览山后有石沟如
线，曲曲远引，穷其际，得源泉一泓，在山隅间。问之山
僧，曰：“此古龙泉，泉之所出，一方资之以饮。”元龙等曰：
“兹山高明旷荡，而出其泉，浑浑下注，景之至佳者也。
宜浚而表之以亭，登览斯不徒矣。”余雅取其意，退与
太守商之。武定初平凤贼，仅十馀年，新造之郡，彝民
疮痍初起，不任兴作，而一时共事诸公，时方以仪物
相馈，贮之可待用者，乃属和曲州守易其直为公费，
就山取材度地而亭之。亭成，三子既返，门人叶中彦、
王宠、谭继统、李佳会，或自临安，或自禄丰。至余方落
成，而喜四子不期而来，若有符于初议之三子者，则
与之偕往。时孟秋，大火西流，天清气肃，瘴敛岚收，烈
日皓皓，凉风飕飕。爰载壶觞，压以文馐。野𥰡山肴，不
戒而修。更有山童，嘹喨歌喉。于是相与抚佳景，畅幽
怀，任真率，忘形骸。仿《兰亭》之遗事，因曲水以流杯。岂
曰饮少而辄醉，固以合欢而量开。已而酒酣兴适，列
星在天。刻漏屡下，众籁恬恬。乃振衣命驾，望公庭而
相旋。明日，同游者进曰：“兹山兹泉，其来旧矣。顾混茫
之前”山且未有其名也，而暇及于泉，迨逆乱于贼，凤
泉且不遑于饮也，而暇及其源，且浚之乎？自公驻此
日久，民物熙恬，意旷闲而山灵发，得遂登览，诚奇观
也，不可以无记。余闻斯言，亦恍然悟，睾然喜也。命永
昌刘松绘其事，集诸君诗歌成帙，丐宪伯马君具泉
序之。越仲冬戊子，灯下检校书笥，此帙在目。展而玩
之，台殿垣牖，森然俱备，宝塔玉立，梵宇金喷，古木丛
林，远近蒙密而亏蔽者，狮山之泉也。山路三台，负岩
而特立者，玉虚阁、观音阁，并新建层楼也。有山，中高
而两垂，势若屏藩。前有台台，覆以屋，九曲之水流于
面者，浚泉亭也。亭下有池，水光澄碧，群松苍翠，珠连
而虬绕者，龙泉之所趋也。亭左有树，大合数围，石砌
方整，卫而护之者，古罗汉松也。山渐回合，郁郁古林，
林中有碑，碑前有池者，藏鸡足纪游诗文处也。山景
既列毕，次及缙绅，容喜而欢见，威仪约略有须者，澜
沧兵宪马君顾泽也。丰颊疏眉，年清中坐者，屯田宪
副陈君诏也。面方而涧，须眉骨肉相匀者，金沧分巡
佥宪胡君僖也。黑肥而侍立者，元谋县丞戴应兆也。
兆旁立面红白多须者，百户来应宣也。丰伟庄和、古
雅有度者，武定太守辛存仁也。瘦而露骨、古貌自得、
略无尘俗者，姚安太守李贽也。中坐而依树、面雄而
直视者，楚雄推官邹国卿也。清俊而英妙，坐左方者，
大理推官周于用也。右坐而面稍修瘦者，武定同知
蔡呈奇也。肥而黎，劲而扬，敦重其气象者，禄劝知州
何守拙也。“瘦而髯清，左手摩带”者，和曲知州吴洸也。
“面正而坐若侧，若有所思，左手扣带”者，元谋知县胡
允平也。“眼短视髭多，首偏而俯”者，署武定庠事训导
彭翘南也。“戎衣山立，貌雄而俊”者，洱海王三聘也。与
马君、胡君、陈君相向坐，而著色“喜，衣有文绣者，昆明
风俗使也。”大理太守丁应宾、永昌太守单诗、云南推
官赵楷、安宁迁客、南部正郎方沆、楚雄县尉冯于达，
先后俱与此游。罗汉松嗣作有记，记登之碑。碑有石
亭，亭旁有石庙，祀龙王藏碑处亦建以亭。亭下之泉，
扩而大之，横以石梁，超然一景，而松皆不可绘者，或
以旋游旋去，则不及绘；或绘后刱始，则不及补绘也。
《记》已取《首序》读之，并讽咏诗歌，宛然目前事而追忆
之，复如幻如梦，杳不可执者，萍迹之聚散也。迹有聚
散，而求之又复若真不虚者，则以此绘、此序、此诗歌
此记之兼也。甚矣，君子之际遇于名山胜概，将观我
观民，因以商略其政教。是故游之多不可废，而载笔
之不容已也。“《昆明风俗使》为谁？”江陵九泽主人刘维
也。